Makalihis man na ini mabantog sa manlain-lain na porma nin media, tulos man ining pinangarugan kan nagpaparagulping komunidad. Alagad, igwa nin sarong beses na nagpundo an pagwaras kan community pantry na nakabase sa Maguinhawa huli sa paghandal ni Ana Patricia Non sa saiyang seguridad. Pirang myembros kan pulisya, partikular kan Quezon City Police District an nagpasiring sa lugar tangani na magkua nin mga litrato asin hagadon an pirang impormasyon ki Ana Patricia manungod sa saiya asin sa saiyang pigpapadalagan na programa. Kan pareho man na aldaw, nagpaluwas an National Task Force Ending Local Communist Armed Conflict (NTF-ELCAC) nin sarong Facebook post kun sain ipigkokonekta an siring na programa sa mga propaganda kan mga komunistang grupo. Maduon na pigkontra man ni Ana Patricia an pagtakud saiya sa siring na mga grupo. Alagad, sa nakaaging pakikipag-ulay ki Lieutenant General Antonio Parlade, an pamayo kan National Task Force to End Local Communist Armed Conflict (NTF-ELCAC), sinabi kaini na si Non, an kagtugdas kan Maginhawa Community Pantry, piglansi sana an mga tawo siring sa gibo ni Satanas. Sa paglinaw, an saiya daang pigtutukdo iyo idtong mga posibleng darakulang organisasyon sa likod kaini, asin bako man partikular na si Ana Patricia Non.  Mantang ipigsugo man ni Pulis Heneral Debold Sinas sa Criminal Investigation and Detection Group (CIDG) asin pira pang pan-rehiyonal na opisina kan kapulisan na ipundo an pag-red tag o an gawi nin pagtatakud sa mga siring kaining proyekto sa mga subersibong grupo.